Document ID: 31984D0460

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 13ης Σεπτεμβρίου 1984
με την οποία εξουσιοδοτείται η Γαλλία να επιβεβαιώσει τα δικαιώματα αμπέλων φυτεύσεως σε επιφάνειες που προορίζονται για την παραγωγή ορισμένων v.q.p.r.d. τα οποία έχουν κτηθεί πριν από την 1η Μαΐου 1984
(84/460/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979, περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1208/84 (2), και ιδίως το άρθρο 30 στοιχείο στ),
Εκτιμώντας:
ότι, με την επιφύλαξη ορισμένων εξαιρέσεων, ο κανονισμός (ΕΟΚ) αριθ. 337/79 έχει απαγορεύσει κάθε νέα φύτευση αμπελώνα έως τις 31 Αυγούστου 1990· ότι το άρθρο 30 στοιχείο στ) προβλέπει, εντούτοις, ότι τα δικαιώματα νέας φυτεύσεως αμπέλων σε επιφάνειες που προορίζονται για την παραγωγή v.q.p.r.d., τα οποία έχουν κτηθεί πριν από την 1η Μαΐου 1984, μπορούν να ασκηθούν υπό ορισμένους όρους· ότι η εν λόγω διάταξη προβλέπει, κυρίως, ότι από την 1η Σεπτεμβρίου 1984, τα εν λόγω δικαιώματα μπορούν να ασκηθούν με την επιφύλαξη επιβεβαίωσης εκ μέρους του ενδιαφερόμενου κράτους μέλους, επιβεβαίωση που αφορά μόνο τους v.q.p.r.d. για τους οποίους χορηγήθηκε άδεια από την Επιτροπή σύμφωνα με την διαδικασία που προβλέπεται στο άρθρο 67 του κανονισμού (ΕΟΚ) αριθ. 337/79·
ότι, στις 4 Ιουλίου 1984, η γαλλική κυβέρνηση υπέβαλε για ορισμένους v.q.p.r.d. αίτηση για να λάβει άδεια, λαμβάνοντας σαν βάση το εν λόγω άρθρο 30 στοιχείο στ)·
ότι προκύπτει από την εξέταση της αίτησης αυτής ότι οι άδειες φυτεύσεως που χορηγήθηκαν από τη γαλλική κυβέρνηση για ορισμένους v.q.p.r.d., στις 25 Απριλίου 1983 και στις 7 Μαρτίου 1984, συνιστούν διοικητικές πράξεις που προκάλεσαν πράγματι, πριν από την 1η Μαΐου 1984, τη γέννηση δικαιωμάτων που μπορούν να επιβεβαιωθούν κατά την έννοια του εν λόγω άρθρου 30 στοιχείο στ)· ότι εξάλλου, ενόψει της κατάστασης των εν λόγω v.q.p.r.d., η επιβεβαίωση αυτών των δικαιωμάτων δεν μπορεί να διαταράξει την ισορροπία της αμπελοοινικής αγοράς·
ότι, αντιθέτως, για τις αιτήσεις που υποβλήθηκαν για την περίοδο 1984/85 δεν έχουν ληφθεί ακόμη ατομικές αποφάσεις· ότι, κατά συνέπεια, οι αιτήσεις αυτές δεν μπορούν να ληφθούν υπόψη παρά μόνο εάν αίτηση για την εφαρμογή του άρθρου 30 παράγραφος 1 δεύτερο εδάφιο του κανονισμού (ΕΟΚ) αριθ. 337/79, που συνοδεύεται από τα απαραίτητα δικαιοληγητικά, έχει υποβληθεί από τη γαλλική κυβέρνηση·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Γαλλία εξουσιοδοτείται να επιβεβαιώσει τις άδειες φυτεύσεως σε επιφάνειες που προορίζονται για την παραγωγή v.q.p.r.d., τις οποίες χορήγησε στις 25 Απριλίου 1983 και στις 7 Μαρτίου 1984.
Άρθρο 2
Η παρούσα απόφαση απευθύνεται στη Γαλλική Δημοκρατία.
Βρυξέλλες, 13 Σεπτεμβρίου 1984.

Labels: 18
17
6